P r e d k l a d a c i a   s p r á v a

V dňoch 22. 09. až 24. 09. 2003 sa uskutoční v Sofii 4. zasadnutie zmluvných strán Dohody o ochrane populácií európskych druhov netopierov ( ďalej len “ Dohoda ” ). Pravidelné zasadnutia sa uskutočňujú na základe článku V, odsek 1 Dohody a sú rozhodovacím orgánom Dohody. Na zasadnutí sa zúčastňujú poverení zástupcovia zmluvných strán Dohody, zástupcovia orgánov Dohody a jeho poradných a odborných orgánov, oficiálne pozvaní zástupcovia, čestní hostia, zástupcovia mimovládných organizácií, významných inštitúcií a organizácií. Pre Slovenskú republiku dohoda nadobudla platnosť 8.augusta 1998.

Dohoda je jednou z viacerých medzinárodných zmlúv zabezpečujúcich ochranu migrujúcich druhov v nadväznosti na ustanovenia Dohovoru o ochrane sťahovavých druhov voľne žijúcich živočíchov (ďalej Bonnský dohovor). Rezolúcia o jej vytvorení bola prijatá na zasadnutí Bonnského dohovoru v októbri roku 1985. Predovšetkým z iniciatívy Veľkej Británie bol po rokovaniach a revíziách dokumentu 10. septembra 1991 v Ženeve podpísaný záverečný akt predstaviteľmi jedenástich štátov. Doteraz  (k 01.08.2003) Dohodu podpísalo a ratifikovalo 27 európskych krajín a EÚ. Depozitárom Dohovoru je vláda Spojeného kráľovstva Veľkej Británie. 

Dohoda platí pre všetky európske druhy netopierov a zmluvné štáty preberajú na seba zodpovednosť za plnenie základných povinností určených v Článku III Dohody.

	Z Dohody vyplývajú pre zmluvné strany tieto najdôležitejšie záväzky:

	- zabraňovať úmyselnému zabíjaniu a chytaniu netopierov,
	- chrániť kľúčové biotopy a úkryty netopierov,
	- podporovať akcie verejnosti s cieľom informovať o ohrození a význame netopierov v 	   ekosystémoch,
	- ustanoviť orgány pre ochranu netopierov,
	- podporovať výskumné programy zamerané na ochranu druhov, ktoré sú v priamom, 	  ohrození a organizovať akcie nevyhnutné pre ich záchranu,
	- kontrolovať používanie pesticídov škodlivých pre netopierov.

Všetky druhy netopierov vyskytujúce sa na území Slovenskej republiky (24 druhov) sú zaradené medzi chránené druhy živočíchov podľa vyhlášky MŽP SR č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny. 
Medzi kľúčové biotopy a zimoviská netopierov patria predovšetkým podzemné úkryty - jaskyne. Všetky jaskyne sú podľa zákona č. 543/2002 Z. z. o ochrane prírody a krajiny vyhlásené za prírodné pamiatky, prípadne národné prírodné pamiatky, v ktorých platia osobitné podmienky ochrany.  

Výskum a ochrana netopierov je zabezpečená prostredníctvom odborných organizácií ochrany prírody a krajiny v priamom riadení MŽP SR.  

Delegovaní národní reprezentanti budú registrovaní a uznaní na zasadnutie zmluvných strán na základe poverovacích listín reprezentovaných krajín. Podľa rokovacieho poriadku sa uznávajú poverovacie listiny vystavené na zasadnutie hlavou štátu, vlády, alebo ministrom zahraničných vecí. Z dôvodu vystavenia poverovacích listín je preto potrebné, aby bol predkladaný materiál prerokovaný vládou najneskôr do 10. septembra 2003. 

Podľa predbežného programu 4. zasadnutia budú prejednávané a schvaľované  nasledovné rezolúcie: 
Návrh Rezolúcie 4.1: Finančné a administratívne zabezpečenie; 
Návrh Rezolúcie 4.2.: Zabezpečenie centrály Dohody; 
Návrh Rezolúcie 4.3.: Ochrana a manažment významných podzemných biotopov netopierov; Návrh Rezolúcie 4.4.: Ochrana netopierov a trvalo udržateľný manažment lesov; 
Návrh Rezolúcie 4.5.: Používanie chemických prostriedkov na ochranu stavebného dreva; Návrh Rezolúcie 4.6.: Smernica pre vydávanie povolení na krúžkovanie netopierov; 
Návrh Rezolúcie 4.7.: Veterné elektrárne a ich vplyv na populácie netopierov; 
Návrh Rezolúcie 4.8.: Doplnky do Prílohy Dohody; 
Návrh Rezolúcie 4.9.: Implementácia ochranárskeho a manažmentového plánu na roky 2004 – 2006; 
Návrh Rezolúcie 4.10.: Formát národných správ o implementácii Dohody; 
Návrh Rezolúcie 4.11.: Významné postavenie MVO pri zabezpečovaní ochrany netopierov.

Delegáti odsúhlasia návrh rozpočtu a členských príspevkov na roky 2004 - 2006. Pre  Slovenskú  republiku  to  bude čiastka stanovená  podľa vychádzajúcej stupnice  OSN (cca 500 USD/ročne). Povinné finančné príspevky za SR na roky 2004 až 2006 budú zabezpečené v kapitole MŽP SR.

Za Slovenskú republiku sa na rokovaniach zúčastnia:
Mgr. Peter Pilinský, zamestnanec MŽP SR, odboru ochrany prírody a krajiny ako zástupca výkonného orgánu, 
PhDr. Ján Kováč, CSc, veľvyslanec Slovenskej republiky v Bulharskej republike,
RNDr. Marcel Uhrín - člen medzinárodného vedeckého výboru Dohody za Slovenskú republiku, zamestnanec Štátnej ochrany prírody SR.

Finančné náklady spojené s účasťou zástupcov slovenskej delegácie budú hradené z finančných zdrojov sekretariátu Dohody.

Predkladaný materiál nemá finančný, ekonomický a environmentálny vplyv a ani vplyv na zamestnanosť, preto sa doložka finančných, ekonomických, environmentálnych vplyvov a ani doložka vplyvov na zamestnanosť nevyhotovuje.